Håndboldspilleren Daniel Svensson fik torsdag konstateret kræftsygdommen Hodgkins lymfom. Det fortæller TV2 Sporten. Han fik stillet diagnosen efter længere tids sygdom, hvor lægerne ikke kunne komme med en forklaring på et voldsomt vægttab. Han blev testet for sygdommen og fik konstateret, at det var Hodgkins lymfom. Trods den chokerende nyhed, er 30-årige Daniel Svensson ved godt mod og klar til at tage kampen op. - Uvisheden var det værste. Men nu, hvor jeg har fået sat navn på det, så har jeg haft mulighed for at snakke med min kæreste og få tænkt over tingene. Udsigterne er gode, og jeg er 100 procent indstillet på at overvinde det her. Jeg vil smadre kræften, siger Daniel Svensson i en pressemeddelelse. Daniel Svensson har tilbragt weekenden sammen med sin kæreste i Aalborg, og i næste uge starter hans kemobehandling. Lægerne mener, at Svensson, grundet sin unge alder og gode fysik, har gode chancer for at komme sig helt over sygdommen. Svensson spiller i dag for Tus N-Lübbecke i den tyske Bundesliga.
Den tidligere AaB Håndbold-spiller Daniel Svensson har fået konstateret kræft, men han er klar til at tage kampen op.